Aj to sa stáva! V španielskom tíme nastala zvláštna situácia. Hneď, ako sa v nominácii trénera Luisa Enriqueho (52) objavilo meno Ferrana Torresa (22), objavili sa poznámky o tom, že sa tam dostal z protekcie.
Ferran Torres je totiž priateľom 20-ročnej dcéry kouča, krásnej Siry Martínezovej! Mladí ľudia svoj vzťah nikdy netajili, aj keď o ňom na verejnosti hovorili iba sporadicky.
"Je to tak ako to je. Nám sa darí fungovať a verím, že to vydrží aj teraz, keď sa to prevalilo po celom svete," prezradil mladý futbalista, ktorý priznal, že sa skvele pobavil na slovách svojho kouča – svokra na platforme Twitch, kde sa ho pýtali, kto z jeho kádra sa mu najviac podobá. "Je to jednoduché. Je to Ferran Torres. Ak by som povedal iné meno, moja dcéra by mi odrezala hlavu," odpovedal tréner.
Ako je známe, Luis Enrique sa rozhodol takto komunikovať počas svetového šampionátu s priaznivcami Španielska. Bývalý kouč Barcelony "vysiela naživo" a popri svojich názoroch a dojmoch odpovedá aj na zvedavé otázky. Jednou bola aj tá, či vie o vzťahu svojej dcéry s hráčom národného tímu. Luis Enrique nič nezahmlieval, povedal, že obaja dokážu oddeliť prácu.